GUNKUL คว้างานสายส่งจาก “กฟภ.” มูลค่า 113 ลบ. มั่นใจหนุนผลงานปี 62 โตตามเป้า 25%
GUNKUL คว้างานสายส่งจาก "กฟภ." มูลค่า 113 ลบ. มั่นใจหนุนผลงานปี 62 โตตามเป้า 25%
5 มี.ค. 2562

นางสาวโศภชา ดำรงปิยวุฒิ์ ประธานกรรมการบริหาร บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่า  บริษัท ฟิวเจอร์ อีเล็คทริคอล คอนโทรล จำกัด (FEC) ซึ่งถือหุ้นโดย บริษัท กันกุล พาวเวอร์ ดี เวลลอปเม้นท์ จำกัด (GPD) บริษัทย่อยของ GUNKUL ได้รับหนังสือยืนยันการจ้างงานก่อสร้างงานจ้างเหมาก่อสร้างสายส่งระบบ 115 KV Loop Line สถานีไฟฟ้าเชียงราย 2- สถานีไฟฟ้าแม่ลาว จังหวัดเชียงราย ตามโครงการพัฒนาระบบส่งและจำหน่าย ระยะที่ 1  จากการไฟฟาส่วนภูมิภาค (กฟภ.) มูลค่างานรวมภาษีมูลค่าเพิ่ม 113,858,927.91 บาท  ระยะเวลาก่อสร้าง 1 ปี
“จากการที่ FEC ได้รับงานจากโครงการจ้างก่อสร้างงานจ้างเหมาก่อสร้างสายส่งระบบขนาด 115 KV Loop Line จากกฟภ. แสดงให้เห็นถึงความไว้วางใจในศักยภาพของกลุ่มบริษัทฯ ซึ่งถือเป็นความสำเร็จที่ผ่านคุณสมบัติครบถ้วนจากการพิจารณาจาก กฟภ. และในโอกาสนี้ ขอบคุณ กฟภ.ที่ให้ความไว้วางใจ FEC ในการพิจารณาในครั้งนี้” นางสาวโศภชา กล่าว
อย่างไรก็ตามบริษัทฯ ยังคงเดินหน้าประมูลงานใหม่ๆ อย่างต่อเนื่อง  โดยมีแผนเข้าประมูลงานก่อสร้างสถานีโรงไฟฟ้าย่อย เเละระบบสายส่งไฟฟ้าแรงสูงของการไฟฟ้า รวมทั้งงานจากการไฟฟ้าส่วนภูมิภาค (กฟภ.) ประมาณ 20,000 ล้านบาท ตลอดปี 2562 นี้ ซึ่งจะช่วยสนับสนุนให้งานในมือ( Backlog) เพิ่มขึ้นจากปัจจุบันอยู่ที่ประมาณ 2,000 ล้านบาท  จึงทำให้มั่นใจรายได้และกำไรสุทธิในปีนี้จะเติบโตตามเป้าหมายที่ระดับ 8,000 ล้านบาท หรือเติบโตประมาณ 25%